**Pasientinformasjon**

**Operasjon for urinlekkasje  
Vaginal slyngeplastikk med prolenslynge**

**TVTO**

**Før operasjonen**   
Ved forundersøkelsen «journalopptaket» er du blitt informert om operasjonen. Dersom du bruker medisiner er det viktig at medisinlisten er oppdatert.

For å redusere risiko for infeksjon er det viktig at du ikke selv fjerner hår nedentil 10-14 dager før operasjonen. Dette blir gjort når du kommer til avdelingen operasjonsdagen. Du får låne hårklipper, eller få hjelp fra personalet ved behov.

**Operasjonsmetode/ bedøvelse**I forbindelse med operasjon for urinlekkasje, er det TVTO metode som vi benytter. Det blir d lagt et lite snitt på fremre skjedevegg, og et bånd av kunststoff (polypropylen) blir lagt under urinrøret slik at urinrøret får støtte nedenfra. Båndet legges ut til siden under bekkenbeinet mot lysken.  
  
TVTO utføres i kortvarig narkose, men kan også gjøres i spinalanestesi (ryggbedøvelse) eller lokalbedøvelse.

Du får en dose med antibiotika før inngrepet for å forebygge infeksjoner.

**Komplikasjoner**  
Relativt sjeldne, men ved alle kirurgiske inngrep er der en liten fare for blødning eller infeksjon. Man kan komme i skade for å lage et hull i urinblæren, men dette er som regel en ufarlig komplikasjon. I helt spesielle tilfeller kan det oppstå en fremmedlegemereaksjon mot båndet. Hos noen tar det tid å få i gang vannlatingen etter operasjonen, dette ordner seg oftest etter hvert. Men noen få kan få vedvarende hyppig vannlating og tømningsvansker etterpå. En sjelden gang kan små deler av båndet komme til syne i skjeden en stund etter operasjonen. Dette kan rettes på enten i lokalbedøvelse eller kortvarig narkose.

**Etter operasjonen**Legen vil informere deg om operasjonen før du reiser hjem.

Du kan reise hjem når du kan late vannet tilfredsstillende. Den første tiden etter operasjonen kan det være litt vanskelig å tømme blæren fullstendig på grunn av hevelse rundt urinrøret, men de fleste klarer det, samme dag eller dagen etter operasjonen.

Kraften på urinstrålen blir ofte litt redusert etter slike operasjoner. Det er derfor viktig å ta seg god tid på toalettet ved vannlating, slik at blæren tømmes helt. Mange opplever også at de må late vannet flere ganger rett etter hverandre, spesielt om morgenen. Dette bedres vanligvis av seg selv etter hvert. Hastverkslekkasje kan bli forandret etter operasjonen (bedring eller forverring).

Etter TVTO kan de fleste kjenne ømhet øverst i lårene fordi båndet tres ut der muskulaturen på innsiden av lårene er festet. Dette gir seg vanligvis i løpet av noen dager, men kan av og til vedvare i flere uker.

Du kan være i normal aktivitet kort tid etter operasjonen. Det er ingen restriksjoner når det gjelder løfting, men det kan kjennes ubehagelig i begynnelsen. Du bør unngå samleie og sykling i fire uker etter operasjonen. Stingene i skjeden vil løsne av seg selv, vanligvis etter et par uker. Evt. tape over sårene kan fjernes etter 1 uke. Vanligvis er 1-7 dagers sykmelding er tilstrekkelig. Du vil få kontrolltime hos sykepleier 12 måneder etter operasjonen.

**Etter hjemkomst**

Ta kontakt med **Gynekologisk avdeling 4AC** på nr. **51 51 82 92** dersom:

* Du ikke klarer å late vannet
* Du har feber over 38 grader som ikke normaliserer seg innen 2 dager
* Du får kraftig blødning fra såret

Kvinneklinikken SUS, mars 2016  
[www.sus.no/kvinneklinkken](http://www.sus.no/kvinneklinkken)

**Velkommen til Kvinneklinikken**Stavanger universitetssjukehus

hhv

[Siter kilden din her.]